For den som ikke kan svømme kan et start-stup fort fortone seg som et magaplask.

Av Carl-Erik Grimstad, helsepolitisk talsperson for Venstre



Jeg bærer således over med at Arild Rønsen på prominent plass i Nettavisen ikke har fått med seg at regjeringspartiene Høyre og Venstre er på linje når det gjelder innføringen av rusreformen - til tross for hva fotball- og musikkskribenten måtte mene.

Les Rønsens innlegg her: Carl-Erik Grimstads narkotikapolitiske mageplask

Noe annet ville da også være merkelig. Venstre har vært pådriver for reformen i flere tiår. Høyre har programfestet den. Både på Jeløya og Granavolden ble reformen skrevet inn i plattformene, og mandatet til reformutvalget, under ledelse av førstestatsadvokat Runar Torgersen, var krystallklart.

Et veiskille

Utredningen, «Fra straff til hjelp», er et veiskille, ikke bare i norsk og internasjonal sosialpolitikk, men i selve grunnlaget for en viktig del av strafferetten.

Konklusjonen: Straff, administrert av politi og rettsvesen, hjelper ikke mot rusavhengighet eller som ruspolitisk sanksjon.

At helsepolitisk talsperson for Høyre presiserte sine uttalelser om utredningen i Dagsnytt klokken 10 sist søndag var Rønsen antakelig ikke tidsnok oppe til å få med seg.

Les også: Kriminalisering står i veien for rusforebygging

Nå ville jeg ikke ha brukt en kalori på Rønsens ustemte fremstilling hvis det ikke var for at han prøver å lage dårlig standup-komikk på en av våre største helseskandaler; overdosedødsfallene.

Som ulike regjeringer til nå, temmelig mislykket, har forsøkt å bøte på.

Morsomheter på andres bekostning

Det som opprører meg er at han forsøker å gjøre seg morsom på bekostning av muligheten til å utrette noe for en av dette samfunnets mest utsatte pasientgrupper - de rusavhengige.

Han kunne ha brukt tiden på å få med seg - og fortelle sine lesere om - at den nåværende regjeringen er i ferd med å gjøre noe så det monner for en gruppe mennesker som Rønsen av og til sier han bryr seg om.

Rønsen rammer ikke meg, han rammer ikke Venstre, i realiteten uttrykker han ikke annet enn manglende respekt for de 286 som døde i overdoser i 2017 og deres pårørende.

Der han kunne uttrykt håp og positiv vilje, sår han splid og tvil i forsøket på å høste noen kjipe politiske poenger. Han minner meg om midtstopperen som løper hodeløst rundt på fotballbanen på jakt etter motspillere han kan klippe ned - mens ballen triller i mål.

Tilbake til skolebenken

Som min mor ville ha sagt - i en forgangen språkform: Han skulle skamme seg!

Nå ber jeg ham gå tilbake til skolen og skrive hundre ganger på tavla:

«Venstre står ikke alene om denne reformen. En rusreform kommer til å bli vedtatt i denne stortingsperioden, og det ser jeg fram til!».

Les også: Rusavhengige er mennesker, men de dør som kriminelle